Internasionale Verslag – 22 Mei 2020 - Corona Krisissentrum
Tuis / COVID-19 / Internasionale Verslag – 22 Mei 2020
Internasionale Verslag – 22 Mei 2020
Friday | 22 May | 2020
Die Chinese Nasionale Volkskongres, 'n jaarlikse gebeurtenis waartydens afgevaardigdes van regoor China in Beijing vergader om dié land se prioriteite vir die jaar te bepaal, het gister besluit om geen ekonomiese groeiteiken vir 2020 daar te stel nie. Dié besluit is geneem weens die ekonomiese onsekerheid wat deur die koronapandemie veroorsaak is. Die weeklange kongres vind twee maande later as beplan plaas en die fokus is vanjaar baie sterk op die ekonomiese gevolge van die pandemie. Die kongres het onder andere besluit dat die Chinese regering alles in sy vermoë moet doen om indiensname en die instandhouding van lewenstandaarde in China te beskerm. Dit is vanjaar die eerste keer sedert China in 1990 met jaarlike groeiteikens begin het, dat daar nie 'n ekonomiese groeiteiken gestel sal word nie. Die Chinese premier Li Keqiang het tydens sy toespraak gesê dat 3,75 triljoen juan (526 miljard dollar) in spesiale staatseffekte uitgereik gaan word om infrastruktuurbesteding in gebiede wat die ergste deur die ekonomiese afswaai geraak is, te bevorder. China gaan ook sy spandering op verdediging met 6,6% verhoog om die ekonomie 'n hupstoot te gee. Tot dusver is daar net meer as 80 000 gevalle van die koronavirus in China aangemeld met meer as 4500 sterftes. Die Chinese ekonomie het tydens die eerste kwartaal van 2020 met 6.8% gekrimp.
Brasilië sal na verwagting vandag die land met die tweede meeste gevalle van mense wat positief vir die koronavirus getoets het, word. Dié land het tans meer as 310 000 gevalle, terwyl die VSA meer as 1,6 miljoen gevalle en Rusland 317 000 gevalle het. Die dodetal in Brasilië styg steeds met meer as 20 000 sterftes tot dusver. Gister is 1188 mense in die land aan COVID-19 oorlede.
Die sterftesyfer weens COVID-19 sal binne enkele dae 100 000 in die VSA wees. President Donald Trump het gister opdrag gee dat die Amerikaanse vlag oor die volgende drie dae regoor die VSA by regeringsgeboue halfmas moet hang ter nagedagtenis aan die Amerikaners wat weens COVID-19 dood is.
Data uit die VSA, Europa en Japan wys dat ekonomiese verlies tot dusver in Mei minder as in April is. Die rede hiervoor is dat inperkingsmaatreëls in hierdie lande gedurende Mei begin uitfaseer het. Peilings van aankoopbestuurders het getoon dat die private sektor in Amerika, Europa en Japan vir die derde agtereenvolgende maand in Mei gedaal het, ondanks die voorlopige heropening van baie ekonomieë regoor die wêreld. Die daling was egter kleiner as in Mei. Die VSA se data oor werkloosheidsaansoeke vir verlede week is ook gister bekend gemaak en 2,4 miljoen Amerikaners het verlede week vir die eerste keer vir werkloosheidsvoordele aansoek gedoen. Dit is minder as in die vorige nege weke. In totaal het die getal Amerikaners wat tans werkloosheidsvoordele ontvang tot 25,1 miljoen gestyg. Terwyl die totale aantal werkloses styg, is daar dus 'n effense afplatting in nuwe werksverliese. IHS Markit het aan die Wall Street Journal gesê dat die indeks van vervaardigingsaktiwiteit in Mei op 39,8 gestaan het, hoër as die 36,1 in April. 'n Maatstaf van aktiwiteit in die Amerikaanse dienstesektor, wat die grootste bedryf in die Amerikaanse ekonomie is, het gestyg van 26,7 tot 36,9. In die Eurosone het IHS Markit se saamgestelde aankoopbestuurdersindeks van 13,6 in April tot 30,5 in Mei gestyg. Die hoofekonoom van IHS Markit sê egter dat vraag in die wêreld se grootste ekonomieë steeds baie laag is en dat dit waarskynlik vir 'n geruime tyd nog tot verdere werksverliese aanleiding gaangee.
Die Bank van Japan het aangekondig dat hy 30 triljoen yen (279 miljard dollar) se bykomende lenings aan klein sake-ondernemings beskikbaar gaan stel om te verhoed dat hulle hulle deure moet sluit. Dié sentrale bank beplan om die lenings vanaf Junie beskikbaar te stel en dit bring die totale stimuluspakket van die bank op 75 triljoen yen (700 miljard dollar) te staan. Japan ervaar tans vir die eerste keer in drie jaar deflasie met pryse wat in April met 0,2% teruggesak het en daar bestaan vrese vir langtermyn deflasie in die Japanese ekonomie indien vraag nie vinnig herstel word nie.
Terwyl al 50 deelstate in die VSA begin het om inperkingsmaatreëls uit te faseer, gebruik verskillende state verskillende datastelle om te bepaal wanneer hulle gereed is om maatreëls verder uit te faseer. Sommige state gebruik die voorkoms van nuwe gevalle, ander fokus op sterftesyfers, ander fokus op hospitaalinname en die meeste op 'n kombinasie van faktore. Die volgende grafika wys hoe sommige van die Amerikaanse deelstate, waar die meeste valle van die koronavirus tot dusver aangemeld is, verskillende kombinasies van maatstawwe gebruik om besluite oor die uitfasering van inperkingsmaatreëls te neem:
Inperkingsmaatreëls in Australië se deelstate word ook verder uitgefaseer. Die deelstaat met die grootste bevolking, Nieu-Suid-Wallis het vanoggend bekend gemaak dat restaurante en kroeë nou tot 50 kliënte op 'n slag mag ontvang. Volgens die premier van dié deelstaat, Gladys Berejiklian, het hulle in April 221 000 werksverliese gesien en moet alles moontlik nou gedoen word om verdere werksverliese te voorkom. Australië het in April 600 000 werksverliese ervaar en daar word verwag dat die totale werksverliese teen die einde van Mei meer as een miljoen gaan wees.
Die Internasionale Monetêre Fonds het 'n ooreenkoms met die Oekraïne bereik waarvolgens dié land 'n lening van 5 miljard dollar sal ontvang om die gevolge van die koronapandemie teen te werk. Die Oekraïne se ekonomie was reeds voor die pandemie onder druk weens jarelange konflik en wydverspreide korrupsie en die pandemie plaas nou groot druk op dié land se ekonomie wat baie afhanklik van uitvoere, veral landbouprodukte, na die res van Europa is. Verskeie lande het oor die afgelope paar weke lenings by die IMF en die Wêreldbank aangegaan.
Daar is steeds twaalf lande in die wêreld wat geen geval van die koronavirus by die Wêreldgesondheidsorganisasie aangemeld het nie. Die meeste van hierdie lande is obskure, afgeslote lande of baie klein eilandstate wat afgeleë is en min blootstelling aan die res van die wêreld het. Twee redes waarom die meeste van hierdie lande nog geen geval aangemeld het nie, is omdat hulle glad nie toetse vir die virus uitvoer nie of omdat hulle nie inligting oor die voorkoms van die virus in hulle land met die res van die wêreld wil deel nie. Die twaalf lande is: Kiribati, Marshall Eilande, Mikronesië, Nauru, Noord-Korea, Palau, Samoa, Solomon Eilande, Tonga, Turkmenistan, Tuvalu en Vanuatu.
Een van die indirekte gevolge van inperkingsmaatreëls regoor die wêreld is dat bye nie betyds by gewasse kan uitkom wat bestuif moet word nie. Byeboere in veral die Noordelike Halfrond sukkel tans om betyds byekorwe by plase te kry sodat plante bestuif kan word. Sowat een derde van alle plante wat deur die mens geëet word benodig bye vir bestuiwing. Daar is reeds 'n tekort aan bye in die natuur met die byebevolking wat jaarliks minder word. Om hierdie rede ry boere in lande soos die VSA en China met byekorwe van plaas na plaas sodat gewasse bestuif kan word. Reisbeperkings weens die koronapandemie verhoed byeboere om betyds by plase uit te kom. In die VSA, wat die grootste landbou-uitvoerder ter wêreld is, maar minder byekorwe as 'n land soos Spanje het, maak boere staat op bye wat oor lang afstande vervoer word. Kalifornië verbou meer as 75% van al die amandels in die wêreld en elke lente word ongeveer twee derdes van die land se byebevolking gemobiliseer om amandelbome te bestuif. Nadat amandelbome bestuif is word die bye deur die res van Amerika na plase vervoer waar hulle nodig is vir die verbouing van kersies, appels, bloubessies, bosbessies, pampoene en ander kossoorte.Bestuiwingsdienste dra meer as 15 miljard dollar by tot die waarde van die Amerikaanse gewasproduksie en vir baie byeboere is dit meer winsgewend as om heuning te maak. Amerikaanse boere verwag verliese van tussen 5 en 10% vanjaar wat direk aan die onbeskikbaarheid van bye weens die inperkingsmaatreëls toegeskryf kan word. Die verlies vir amandel- en kersieboere kan tot 80% wees.